На основу члана 95. став 2. и члана 109. став 2. Закона о енергетској ефикасности и рационалној употреби енергије („Службени гласник РС”, брoj 40/21) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12 – УС, 72/12, 7/14-УС, 44/14 и 30/18-др.закон),

Влада доноси

УРЕДБУ

О ОБАВЕЗАМА ГАРАНТОВАНОГ СНАБДЕВАЧА

И О ОБАВЕЗАМА ОВЛАШЋЕНЕ УГОВОРНЕ СТРАНЕ У ПОГЛЕДУ ФИНАНСИЈСКИХ ПОДСТИЦАЈА ЗА ВИСОКОЕФИКАСНУ КОГЕНЕРАЦИЈУ

I. ОСНОВНЕ ОДРЕДБЕ

Предмет

Члан 1.

Овом уредбом ближе се уређују обавезе Гарантованог снабдевача, односно обавезе Овлашћене уговорне стране у погледу финансијских подстицаја за високоефикасну когенерацију, у складу са законом којим се уређује енергетска ефикасност и рационална употреба енергије (у даљем тексту: Закон).

Појмови

Члан 2.

Поједини изрази употребљени у овој уредби имају следеће значење:

1) повлашћени произвођач је правно лице или предузетник који производи електричну енергију у високоефикасној когенерацији и остварује право на фид-ин тарифу, односно на тржишну премију;

2) привремено повлашћени произвођач је правно лице или предузетник који је стекао право на тржишну премију, односно право на фид-ин тарифу за електричну енергију произведену у високоефикасној когенерацији и има друга права и обавезе предвиђене законом којим се уређује енергетска ефикасност и рационална употреба енергије и овом уредбом.

Други изрази који нису употребљени у ставу 1. овог члана, имају значење одређено законом којим се уређује енергетска ефикасност и рационална употреба енергије, законом којим се уређује енергетика и подзаконским актима донетим на основу ових закона.

II. ОБАВЕЗЕ ГАРАНТОВАНОГ СНАБДЕВАЧА,

ОДНОСНО ОВЛАШЋЕНЕ УГОВОРНЕ СТРАНЕ

Положај Гарантованог снабдевача и Овлашћене уговорне стране

Члан 3.

Гарантовани снабдевач је енергетски субјект изабран на основу закона којим се уређује енергетика да обавља јавну услугу гарантованог снабдевања.

Гарантовани снабдевач закључује уговоре о фид-ин тарифи са привремено повлашћеним произвођачима који су инвеститори у микро когенерацијске јединице или мале когенeрације и повлашћеним произвођачима који су микро когенерацијске јединице или мале когенерације.

Гарантовани снабдевач закључује уговоре о тржишној премији са привремено повлашћеним произвођачима који су инвеститори у високоефикасне когенерације инсталисане снаге 500 kWе и више до 10 МWе и повлашћеним произвођачима у когенерацијским високоефикасним когенерацијама инсталисане снаге 500 kWе и више до 10 МWе.

Гарантовани снабдевач ће обављати права и дужности Овлашћене уговорне стране.

Влада може да именује и друго лице да обавља права и дужности овлашћене уговорне стране, а које има одговарајућу економску снагу и финансијске капацитете, као и неопходну стручност и ресурсе за обављање ове улоге, на исти начин на који је изабрала Гарантованог снабдевача.

Обавезе Гарантованог снабдевача

у систему фид-ин тарифе

Члан 4.

Гарантовани снабдевач дужан је да, поред обавеза предвиђених Законом:

1. извршава уговоре о фид-ин тарифи, у складу са Законом и закљученим уговорима о фид-ин тарифи;
2. уредно измирује рачуне за плаћање фид-ин тарифе, у складу са закљученим уговорима о фид-ин тарифи;
3. благовремено поднесе приговор на рачуне за плаћање фид-ин тарифе и податке о мерењу, уколико је потребно;
4. да преда финансијска средства обезбеђења извршења уговорних обавеза из закључених уговора о фид-тарифи;
5. да прати извршење уговорних обавеза друге уговорне стране из уговора о фид-ин тарифи;
6. у случају да сазна или примети да постоји било каква сумња у основ за остваривање статуса привремено повлашћеног произвођача или повлашћеног прoизвођача, да о томе обавести министарство надлежно за послове енергетике које утврђује ове статусе (у даљем тексту: Министарство);
7. да обавести Министарство о сазнањима о околностима од значаја за извршавање својих обавеза из уговора о фид-ин тарифи;
8. да обавести Министарство о сазнањима о околностима од значаја за остваривање система фид-ин тарифа, а за које процени да су од значаја.

Обавезе Овлашћене уговорне стране

у систему тржишне премије

Члан 5.

Овлашћена уговорна стране дужна је да, поред обавеза предвиђених Законом:

1) извршава уговоре о тржишној премији, у складу са Законом и закљученим уговорима о тржишној премији;

2) уредно измирује рачуне за плаћање тржишне премије, у складу са закљученим уговорима о тржишној премији;

3) благовремено поднесе приговор на рачуне за плаћање тржишне премије и податке о мерењу, уколико је потребно;

4) да преда финансијска средства обезбеђења извршења уговорних обавеза из закључених уговора о тржишној премији;

5) прати извршење уговорних обавеза друге уговорне стране у складу са закљученим уговорима о тржишној премији;

6) у случају да сазна или примети да постоји било каква сумња у основ за остваривање статуса привремено повлашћеног произвођача или повлашћеног прoизвођача да о томе обавести министарство надлежно за послове енергетике које утврђује ове статусе (у даљем тексту: Министарство);

7) да обавести Министарство о сазнањима о околностима од значаја за извршавање својих обавеза из уговора о тржишној премији;

8) да обавести Министарство о сазнањима о околностима од значаја за остваривање система тржишне премије, а за које процени да су од значаја.

III. ПРЕЛАЗНЕ И ЗАВРШНЕ ОДРЕДБЕ

Члан 6.

Влада је дужна да уколико имeнује Овлашћену уговорну страну да извршава обавезе Гарантованог снабдевача из уговора о фид-ин тарифи и уговора о тржишном премији да о томе обавести привремено повлашћене произвођаче и повлашћене произвођаче најкасније 60 дана пре него што дође до промене Овлашћене уговорне стране.

Члан 7.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-1800/2022

У Београду, 3. марта 2022. године

В Л А Д А

ПРЕДСЕДНИК

Ана Брнабић, с.р.